***Oskar Benedikt, zamenik šefa Delegacije EU u Srbiji***

Na samom početku, želeo bih da kažem da su javne nabake veoma značajne za svaku zemlju. Procene su da se u svetu troši između 10% i 15% BDP-a na javne nabavke, u zemljama OECD-a je to bilo oko 13% u 2011. godini, za robe, usluge i infastrukturu. A kada uzmemo u obzir komunalna preduzeća, taj procenat je svakako i veći.

Ako ovo uporedimo sa Srbijom, godišnji izveštaj o javnim nabavkama za 2013. godinu koji je objavila Uprava za javne nabavke, pokazuje da je Srbija potrošila oko 10% BDP-a u 2010. godini i da se u 2013. godini učešće smanjilo na 7.27% BDP-a, što odgovara sumi od oko 3 milijarde eura godišnje. Ovo je velika vrednost, a kada metodologija EU bude primenjena, možemo očekivati da ove brojke budu još veće. Naravno, ukoliko ih mere štednje ne smanje još više.

Kada su vrednosti ovako velike, 3 milijardi eura, postoje procene od strane OECD-a da štednja preko dobrih javnih nabavki može dostići 15% do 20% ukupne potrošnje. Tako da, ako ovo grubo prevedemo na Srbiju, govorimo o potencijalnih 450 do 600 miliona eura uštede godišnje. Ako uzmemo u obzir da Srbija ulazi u fazu primene mera štednje, da postoji program MMF-a, program u kome se pregovara o smanjivanju plata, penzija i da postoje paketi mera smanjenja ulaganja u infrastukturu, mislim da ove uštede mogu biti veoma, veoma važne. Stoga, smatram da bi trebalo da se radi na ostvarivanju ušteda u javnim nabavkama kako bi se taj novac koji je ušteđen mogao dobro iskoristiti za druge namene.

Postavlja se pitanje kako doći do toga. Mislim da je pitanje broj jedan profesionalizacija. Što je služba profesionalnija, manji je rizik od korupcije. Nedostatak profesionalizma može biti najveća slabost koja direktno vodi u korupciju. Sada u jednoj trećini zemalja OECD-a nabavka nije prepoznata kao posebna profesija. S druge strane, Srbija je prepoznala ovu važnu oblast i mi veoma podržavamo napore koje je napravila Uprava za javne nabavke i Vlada ponovnim pokretanjem procesa sertifikacije službenika za javne nabavke. Znam da Uprava ovo mnogo naglašava i mi to u potpunosti podržavamo.

Veoma je dobro što su edukativni trening i profesionalizam našli svoje mesto i u nedavno usvojenoj Strategiji razvoja javnih nabavki od 2014-2018. godine. I još da dodam da edukativni trening treba takođe da se proširi i na neke delove javne administracije, kao što su unutrašnja kontrola od strane CFCU - Centralna finasijska i ugovaračka jedinica Ministarstva finansija. Ovo bih voleo da istaknem zato što EU troši u ovoj zemlji, vezano za grantove i donacije, oko 200 milona eura godišnje i trošenje ovih sredstava od strane srpske administracije mora da bude po proceduri koja je u skladu sa našim pravilima, a mi smo ovu obavezu nedavno prebacili na Centralnu finansijsku i ugovaračku jedinicu Ministarstva finansija.

Stoga želim da istaknem da će, bez profesionalizma i zajedničkog napora svih relevantnih delova administracije, efikasnost sistema javnih nabavki ostati mrtvo slovo na papiru. I svi mi moramo toga biti svesni. Naravno, različitim interesnim grupama se baš i ne sviđa transparentni sistem. Stoga jačanje administrativnog kapaciteta predstavlja samo jednu stranu priče.

Druga strana je, naravno, zakonodavstvo koje, kao što znate, mora biti usklađeno sa EU u procesu pregovaranja i kroz implementaciju Sporazuma o stabilizaciji i pridruživanju koji je već na snazi. Naš nedavno objavljeni Izveštaj o napretku za 2014. godinu pokazuje da je usklađivanje u oblasti javnih nabavki imalo umeren napredak. Ovo je ohrabrujuće, ukoliko znate da, u žargonu EU, “umeren napredak” znači “vrlo ohrabrujuće”.

Naravno, uvek može bolje, ali je dobar posao urađen do sada. Zakon o javnim nabavkama iz 2013. godine je još uvek relativno nov i potrebno je da se dalje implementira. Stoga smo mi zadovoljni što vidimo da Strategija daje prednost implementaciji zakona. A ova implemetacija koju, moram da kažem, mi posmatramo pažljivo, već je dovela do pozitivnog razvoja. Naime, vrednost pregovaračkih postupaka bez prethodnog objavljivanja pala na 4% od ukupne vrednosti javnih nabavki u prvoj polovini 2014. godine sa 24% u 2013. godini. Ovo je suštinski napredak.

To znači da je transparentnost porasla isto kao i mogućnost da ojača konkurencija u javnim nabavkama. I čestitamo Upravi za javne nabavke i svima vama na ovom dostignuću. Srećan sam što vidim da Ministrastvo za državnu upravu i lokalnu samoupravu učestvuje na ovoj radionici, prihvatajući svoju ulogu u procesu sveobuhvatnih reformi administracije, a čiji su jedan važan deo javne nabavke. Ovo je posebno važno, imajući u vidu da se veliki deo nabavki sprovodi na nivou ispod centralnog, na nivou koji označava lokalne vlasti, a koje su, u zemljama OECD-a, odgovorne za više od polovine vrednosti javnih nabavki.

Ključno je da lokalne vlasti dobro izvršavaju svoje funkcije i da su zainteresovane za pitanja javnih nabavki. Kada se jednom kapaciteti svih učesnika dodvedu do višeg nivoa, putem setifikacije, putem više treninga, kroz implementaciju Strategije i Zakona i kroz rad na lokalnom nivou, onda će verovatno biti manje žalbi, manji broj zahteva za zaštitu prava. Svi mi radimo za ekonomsku dobrobit naših građana, kako u EU, tako i u Srbiji, te stoga moramo čuvati principe internog tržišta, kao što su jaka konkurencija, jednak tretman, nediskriminacija, transparentnost procedura, borba protiv korupcije i drugo kako je objašnjeno srpskoj administraciji tokom eksplenatornog skrininga.

Srbija mora poštovati ove principe i pri sprovođenju Sporazuma o stabilizaciji i pridruživanju, u svojim međunarodnim ugovorima sa trećim stranama i lokalno. Ukoliko Izveštaj o skriningu bude povoljan, tehnički pregovori sa Evropskom komisijom u Poglavlju 5, o javnim nabavkama mogu se relativno brzo otvoriti. Iako otvaranje poglavlja ne zavisi samo od tehničke spremnosti, ja se nadam da će se ono otvoriti uskoro. Takođe mislim da se može tehnički napredovati, čak i pre nego što se ovo poglavlje otvori. Ovim bih želeo da zaključim, još jednom bih se zahvalio na organizaciji ovog skupa i poželeo vam uspešan dalji rad.